Tähän saakka Suomesta Kiinaan on lentänyt vain Finnair. Uuden lentoyhtiön uskotaan tuovan Suomeen lisää matkailijoita.

Ensimmäinen kiinalainen lentoyhtiö aloittaa lennot Helsinki-Vantaalle, kertoo Finavia tiedotteessaan. Kiinalainen Lucky Air aloittaa kolmioreitin Kunming-Chengdu-Helsinki tammikuussa 2018.

Kunmingistä lähtiessään lentokone laskeutuu Chengduhun ja jatkaa sieltä lyhyen pysähdyksen jälkeen Helsinkiin. Paluumatka sujuu samaa reittiä. Reitti lennetään kahdesti viikossa Airbusin A330-laajarunkokoneilla.

Chengdu ja Kunming ovat kiinalaisia miljoonakaupunkeja, joten asiakaspohjaa uudelle reitille riittää. Helsinki-Vantaan kautta kiinalaiset voivat myös jatkaa vaihtoyhteyksillä muualle Eurooppaan.

Lucky Air -lentoyhtiö on osa kiinalaista HNA-konsernia. Siihen kuuluvat myös muun muassa Hainan Airlines ja Hong Kong Airlines.

Suomea matkailumaana markkinoivan Visit Finlandin mukaan Lucky Airin liikenteen aloittaminen on merkittävä uuden ja kiinnostavan markkinan avaus.

– Molemmat kaupungit ovat nopeasti kansainvälistyviä, kasvavia ja dynaamisia liike-elämän alueellisia keskuksia, jotka edustavat uutta potentiaalia Suomeen suuntautuvalle matkustukselle Kiinasta, sanoo johtaja Paavo Virkkunen tiedotteessa.

Kiinalaisten turistien määrä Suomessa on kasvanut reippaasti viime vuosina. He ovat haluttuja kävijöitä, sillä he käyttävät usein matkaillessaan paljon rahaa esimerkiksi tuliaisiin.

Taloussanomat on kertonut aiemmin siitä, että kiinalaisyhtiöitä houkutellaan Suomeen. Huhtikuussa Finavian reittikehityksestä vastaava johtaja Petri Vuori kertoi, että tavoitteena on, että 1-3 lennot alkaisivat kolmen vuoden sisällä.

Kiinalaisyhtiöiden houkuttelua helpottaa myös Suomen ja Kiinan välinen lentoliikennesopimus. Kun Suomeen lentävien kiinalaisyhtiöiden määrä oli aiemmin rajattu kolmeen, nyt niitä voi lentää myös useampi. Myös Finnair voi lisätä lentojaan Kiinaan.